U-I-111/99
Natisni
Opravilna št.:
U-I-111/99
Datum odločitve:
20. 5. 1999
Objavljeno:
OdlUS VIII, 109
ECLI:
ECLI:SI:USRS:1999:U.I.111.99
Akt:
Zapisnik s sestanka s prevozniškimi zadrugami na Ministrstvu za promet in zveze z dne 30. 11. 1998
Izrek:
Pobuda za začetek postopka za oceno ustavnosti in zakonitosti Zapisnika s sestanka s prevozniškimi zadrugami na Ministrstvu za promet in zveze z dne 30. 11. 1998 se zavrže.
Evidenčni stavek:
Zapisnik s sestanka s prevozniškimi zadrugami na Ministrstvu za promet in zveze ni predpis oziroma splošni akt za izvrševanje javnih pooblastil, ampak zapis o vsebini sestanka s prevozniškimi zadrugami v zvezi s pridobitvijo dovolilnic za mednarodni cestni prevoz stvari. Zato Ustavno sodišče za presojo njegove ustavnosti in zakonitosti ni pristojno.
Geslo:
Ustavno sodišče, nepristojnost za presojo akta, ki ni predpis oziroma splošni akt za izvrševanje javnih pooblastil.
Pravna podlaga:
Ustava, 1. odst. 160. čl.
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
Obrtna zadruga Prevoz, z.o.o., Ljubljana
Datum vloge:
6. 5. 1999
Vrsta odločitve:
sklep
Vrsta rešitve:
zavrženje
Dokument:
US19460
Dokument v PDF obliki:
U-I-111-99.pdf
116 KB
Prenesite datoteko
U-I-111/99
20. 5. 1999
S K L E P
Ustavno sodišče je v postopku za preizkus pobude Obrtne zadruge Prevoz, z.o.o., Ljubljana, ki jo zastopa Ksenija Ocvirk, odvetnica v Ljubljani, na seji dne 20. maja 1999
s k l e n i l o :
Pobuda za začetek postopka za oceno ustavnosti in zakonitosti Zapisnika s sestanka s prevozniškimi zadrugami na Ministrstvu za promet in zveze z dne 30. 11. 1998 se zavrže.
O b r a z l o ž i t e v
1. Pobudnica meni, da je izpodbijani zapisnik s sestanka s prevozniškimi zadrugami (v nadaljevanju: Zapisnik) na Ministrstvu za promet in zveze (v nadaljevanju: Ministrstvo), ki je bil dne 26. 11. 1998 , v pravnem smislu navodilo, izdano v okviru pooblastil upravnega organa. Z njim naj bi namreč bili poleg kriterijev, predpisanih z Zakonom o prevozih v cestnem prometu (Uradni list RS, št. 72/94, 18/95 p., 54/96, 48/98 in 7/99 - odl.US - ZPCP), Pravilnikom o merilih, postopku in načinu delitve dovolilnic za mednarodni cestni prevoz stvari (Uradni list RS, št. 73/97, 3/98 in 7/99 - odl.US) in Pravilnikom o postopku, merilih za delitev in uporabi CEMT dovolilnic (Uradni list RS, št. 79/97 in 7/99 - odl.US), opredeljeni in določeni dodatni kriteriji za pridobitev dovolilnic za mednarodni cestni prevoz stvari. Pobudnica, ki za razliko od ostalih prevozniških zadrug dovolilnic ni pridobila, zatrjuje, da je Zapisnik, ki naj bi ga izdala nepooblaščena oseba, poleg tega pa tudi ni bil objavljen, v neskladju s tretjim in četrtim odstavkom 153. člena Ustave, z drugim odstavkom 120. člena ter s 14. členom Ustave. V primeru, da Ustavno sodišče Zapisnika zaradi njegovih formalnih pomanjkljivosti ne bi štelo za navodilo, pa pobudnica predlaga, naj se Zapisnik obravnava kot splošni akt, izdan v okviru izvrševanja javnih pooblastil.
2. Na podlagi prvega odstavka 160. člena Ustave in 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani Zapisnik ni predpis oziroma splošni akt za izvrševanje javnih pooblastil, ampak zapis o vsebini sestanka s prevozniškimi zadrugami v zvezi s pridobitvijo dovolilnic za mednarodni cestni prevoz stvari. Iz Zapisnika izhaja, da je bil namen sestanka dogovoriti se o obliki organiziranosti prevozniških zadrug skladno s podzakonskimi akti, ki urejajo pridobivanje dovolilnic za mednarodni prevoz stvari, prav tako tudi CEMT dovolilnic. Osebe, ki dovolilnic niso pridobile, lahko morebitno neustavnost oziroma nezakonitost pri njihovem dodeljevanju izpodbijajo v pravnih sredstvih zoper odločitev o njihovi vlogi za pridobitev dovolilnic.
3. Ustavno sodišče je sprejelo ta sklep na podlagi 25. člena ZUstS v sestavi: namestnik predsednika dr. Lojze Ude ter sodnice in sodniki dr. Zvonko Fišer, dr. Miroslava Geč - Korošec, Lojze Janko, Milojka Modrijan, dr. Mirjam Škrk in dr. Dragica Wedam - Lukić. Sklep je sprejelo soglasno.
Namestnik predsednika:
dr. Lojze Ude